ROZHODNUTIE KOMISIE
z 21. októbra 2005,
ktorým sa v zásade uznáva úplnosť dokumentačného súboru údajov, predloženého na podrobné preskúmanie s cieľom možného zaradenia kyseliny askorbovej, jodidu draselného a tiokyanatanu draselného do prílohy I k smernici Rady 91/414/EHS
[oznámené pod číslom K(2005) 4025]
(Text s významom pre EHP)
(2005/751/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/414/EHS z 15. júla 1991 o uvádzaní prípravkov na ochranu rastlín na trh (1), a najmä na jej článok 6 ods. 3,
keďže:
(1)
V smernici 91/414/EHS sa ustanovuje zostavenie zoznamu Spoločenstva účinných látok povolených na používanie v prípravkoch na ochranu rastlín.
(2)
Spoločnosť Citrex Nederland BV predložila dokumentačný súbor údajov o účinnej látke kyselina askorbová holandským orgánom 14. septembra 2004 so žiadosťou o jej zaradenie do prílohy I k smernici 91/414/EHS. Spoločnosť Koppert Beheer BV predložila dokumentačný súbor údajov o jodide draselnom holandským orgánom 6. septembra 2004 so žiadosťou o jeho zaradenie do prílohy I k smernici 91/414/EHS. Spoločnosť Koppert Beheer BV predložila dokumentačný súbor údajov o tiokyanatane draselnom holandským orgánom 6. septembra 2004 so žiadosťou o jeho zaradenie do prílohy I k smernici 91/414/EHS.
(3)
Holandské orgány oznámili Komisii, že po predbežnom preskúmaní sa zdá, že dokumentačný súbor údajov o týchto účinných látkach spĺňa požiadavky na údaje a informácie stanovené v prílohe II k smernici 91/414/EHS. Takisto sa zdá, že predložený dokumentačný súbor údajov spĺňa požiadavky na údaje a informácie stanovené v prílohe III k smernici 91/414/EHS vzhľadom na jeden prípravok na ochranu rastlín s obsahom príslušnej účinnej látky. V súlade s článkom 6 ods. 2 smernice 91/414/EHS príslušní žiadatelia následne zaslali dokumentačný súbor údajov Komisii, ostatným členským štátom a Stálemu výboru pre potravinový reťazec a zdravie zvierat.
(4)
Týmto rozhodnutím by sa malo na úrovni Spoločenstva formálne potvrdiť, že dokumentačný súbor údajov v zásade spĺňa požiadavky na údaje a informácie ustanovené v prílohe II a pre aspoň jeden prípravok na ochranu rastlín s obsahom príslušnej účinnej látky požiadavky stanovené v prílohe III k smernici 91/414/EHS.
(5)
Toto rozhodnutie by sa nemalo dotknúť práva Komisie vyzvať žiadateľa, aby predložil ďalšie údaje alebo informácie s cieľom objasniť určité body dokumentačného súboru údajov.
(6)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Bez toho, aby bol dotknutý článok 6 ods. 4 smernice 91/414/EHS, dokumentačný súbor údajov o účinných látkach stanovených v prílohe k tomuto rozhodnutiu, ktorý bol predložený Komisii a členským štátom s cieľom získať zaradenie týchto látok do prílohy I k tejto smernici, v zásade spĺňa požiadavky na údaje a informácie stanovené v prílohe II k tejto smernici.
Dokumentačný súbor údajov spĺňa aj požiadavky na údaje a informácie stanovené v prílohe III k tejto smernici vzhľadom na jeden prípravok na ochranu rastlín s obsahom účinnej látky, s prihliadnutím na navrhované použitie.
Článok 2
Spravodajský členský štát pokračuje v podrobnom prieskume príslušného dokumentačného súboru údajov a podá Európskej komisii správu o záveroch svojho skúmania, doplnených odporúčaniami o zaradení alebo nezaradení príslušnej účinnej látky do prílohy I k smernici 91/414/EHS a akýmikoľvek súvisiacimi podmienkami hneď, ako to bude možné, a najneskôr do jedného roka po uverejnení tohto rozhodnutia v Úradnom vestníku Európskej únie.
Článok 3
Toto rozhodnutie je určené členským štátom.
V Bruseli 21. októbra 2005